ORDE do 10 de xuño de 2010 pola que se aproban as bases que rexerán o concurso público de bolsas de estadías para investigadores de fóra da Comunidade Autónoma de Galicia e a súa formación en proxectos de investigación no Centro Ramón Piñeiro para a Investigación en Humanidades.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 17/06/2010

Nos novos tempos os países tentan establecer vínculos de relación cada vez máis estreitos entre si, procurando a proxección da súa imaxe propia máis aló das súas fronteiras xeográficas. Os países necesitan ser máis e mellor coñecidos e nesa tarefa de difusión ofrecen e propagan o que posúen de máis valor: a lingua e a cultura.
Para Galicia, unha parte moi especial desa política proxectiva cara ao exterior pasa polo establecemento dunhas plataformas de prestixio que dean a coñecer fóra do seu ámbito xeográfico inequívocos sinais de identidade como a lingua, a literatura e a cultura en xeral.
Hoxe, a difusión da lingua galega, da súa literatura, da súa historia ou do modo de ver o mundo en Galicia hai que facela por distintas vías. Esta foi a principal razón pola que se puxeron en marcha diversos centros de estudos galegos en máis de 48 universidades de fóra da Comunidade Autónoma galega e se apoia a creación de bibliotecas e a impartición de cursos de galego en diversas universidades patrocinados pola Secretaría Xeral de Política Lingüística; no mesmo programa, tamén se crearon as bolsas de estadías do Centro Ramón Piñeiro para a Investigación en Humanidades, que veñen funcionando ininterrompidamente desde o ano 1997.
O artigo 5, en harmonía co artigo 27, do Estatuto de autonomía para Galicia, establece como competencia da Comunidade Autónoma galega a promoción e ensino da lingua galega e o fomento da cultura e a investigación.
Dentro do plan de actividades da Secretaría Xeral de Política Lingüística, que depende organicamente da Consellería de Educación e Ordenación Universitaria da Xunta de Galicia, de acordo co artigo 6, punto 3º.1 do Decreto 332/2009, do 11 de xuño, polo que se establece a estrutura orgánica da Consellería de Educación e Ordenación Universitaria (DOG nº 122, do 24 de xuño) figura que o Centro Ramón Piñeiro para a Investigación en Humanidades, baixo a dirección da Secretaría Xeral de Política Lingüística, ten a función de promover a convocatoria pública de bolsas de investigación sobre lingüística, literatura, antropoloxía e historia galegas.
Na súa virtude, apróbanse as seguintes bases:
Primeira.-Obxecto.
O concurso ten por obxecto a convocatoria, en réxime de concorrencia competitiva, de bolsas de estadías para a realización de investigacións en materia de humanidades, prioritariamente as relacionadas cos proxectos de investigación do Centro Ramón Piñeiro para a Investigación en Humanidades que aparecen no anexo I (para información destes proxectos pódese consultar a páxina web do Centro Ramón Piñeiro
http://www.cirp.es
). Estas bolsas están destinadas a licenciados e licenciadas ou estudantes dos dous últimos anos de licenciatura, vinculados a universidades de fóra da Comunidade Autónoma de Galicia, coa finalidade de contribuír á especialización na súa formación académica, profesional ou investigadora.
Segunda.-Dotación da bolsa e orzamento.
O importe das bolsas incluirá:
-Unha asignación mensual de 850 euros. De acordo co establecido no artigo 7 j) da Lei 35/2006, do 28 de novembro, de imposto sobre a renda das persoas físicas e da modificación parcial das leis dos impostos sobre sociedades, sobre a renda de non-residentes e sobre o patrimonio, estas bolsas están exentas do imposto sobre a renda das persoas físicas. A percepción desta dotación será incompatible con outro tipo de bolsa ou axuda para o mesmo tema de investigación.
-Seguro de asistencia médica e seguro combinado de accidentes.
Para o gasto que se proxecta habilitarase o crédito adecuado e suficiente na partida orzamentaria 09.03.151A.480.1 por unha contía máxima total de trinta e cinco mil euros (35.000 euros), 31.500  para o pagamento das mensualidades e 3.500  para a asistencia sanitaria, correspondentes aos orzamentos xerais da Comunidade Autónoma de Galicia para o ano 2010.
O pagamento da bolsa realizarase mensualmente logo do informe do director de investigación, sempre que as investigacións se desenvolvan con normalidade e de acordo coas bases establecidas.
Terceira.-Duración.
O período de vixencia das bolsas será dun mínimo de dous meses e dun máximo de sete co límite en todo caso do 31 de decembro de 2010.
En ningún caso o aproveitamento desta bolsa terá efectos xurídico-laborais entre o bolseiro ou bolseira e a Consellería de Educación e Ordenación Universitaria.
A data de incorporación ao centro será a establecida na notificación da adxudicación. Se o adxudicatario ou adxudicataria non se incorporase no prazo de 20 días naturais despois da data sinalada, perderá os dereitos inherentes á bolsa concedida, salvo causa de atraso debidamente xustificada e así apreciada polo coordinador científico do Centro Ramón Piñeiro para a Investigación en Humanidades.
Cuarta.-Requisitos xerais dos e das solicitantes.
1. Poderán solicitar estas bolsas ou seren beneficiarios/as os licenciados/as ou estudantes dos dous últimos anos de licenciatura vinculados a universidades de fóra da Comunidade Autónoma de Galicia.
a) Os licenciados deberán estar en posesión dun título universitario oficial español ou outro expedido por unha institución de educación superior do Espazo Europeo de Educación Superior.
b) Para os titulados conforme sistemas educativos alleos ao Espazo Europeo de Educación Superior sen necesidade de homologación dos seus títulos, comprobarase que os/as solicitantes acreditan un nivel de formación equivalente aos correspondentes títulos universitarios oficiais españois.
c) Os estudantes dos dous últimos anos de licenciatura deberán acreditar esta circunstancia mediante o correspondente certificado de estudos.
d) Os beneficiarios destas bolsas deben cumprir os requisitos exixidos no artigo 10 da Lei 9/2007, do 13 de xuño, de subvencións de Galicia (DOG nº 121, do 25 de xuño).
2. Non poderán participar nesta convocatoria aquelas persoas que, aínda que reúnan estes requisitos, resultasen beneficiarias destas bolsas en máis dunha ocasión en convocatorias anteriores do Centro Ramón Piñeiro para a Investigación en Humanidades.
Quinta.-Presentación de solicitudes e documentación.
1. As solicitudes formularanse no modelo ED109B que se publica como anexo II a esta orde asinadas polos interesados/as e irán dirixidas ao coordinador científico do Centro Ramón Piñeiro para a Investigación en Humanidades e poderanse presentar:
-No rexistro do Centro Ramón Piñeiro para a Investigación en Humanidades (estrada Santiago-Noia, km 1-A Barcia, 15896 Santiago de Compostela).
-No rexistro único da Xunta de Galicia ou ben en calquera dos rexistros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común (BOE nº 285, do 27 de novembro), modificada pola Lei 4/1999, do 13 de xaneiro (BOE nº 16, do 19 de xaneiro, e BOE nº 30, do 4 de febreiro).
-Nas oficinas de correos, en sobre aberto, para que sexa selada polo funcionario/a de correos antes de que proceda á súa certificación postal. Non se admitirán, como medio de presentación de solicitudes, os servizos de mensaxaría privados.
2. O prazo de presentación das solicitudes será de trinta e un días naturais, contados a partir do seguinte ao da publicación desta convocatoria no Diario Oficial de Galicia. Se o último día de prazo fose inhábil, entenderase prorrogado ao primeiro día hábil seguinte.
Sexta.-Documentación.
Canda a solicitude achegarase a seguinte documentación:
-Certificación académica oficial completa ou copia compulsada. Os titulados que accederon a estudos de 2º ciclo desde unha titulación de 1º ciclo deberán enviar, ademais, a certificación dese 1º ciclo.
-Currículo, xuntando documentación que avale a totalidade dos méritos alegados.
-Documentación que xustifique a citada vinculación coa universidade de fóra da Comunidade Autónoma de Galicia.
-Plan de formación, sempre relacionado cos proxectos que aparecen no anexo I, que se pretende levar a cabo no Centro Ramón Piñeiro para a Investigación en Humanidades (1.000 palabras de extensión máxima) e duración prevista da estancia no propio centro.
-Informe dun profesor ou profesora en que se poña de manifesto a importancia que a estadía no Centro Ramón Piñeiro pode ter para a formación ou para os resultados da investigación que está levando a cabo o candidato ou candidata.
-Documento facilitado pola entidade bancaria a nome do/a interesado/a, en que conste o número de conta do cliente e os códigos que identifican o banco, a oficina e o díxito de control.
-Declaración do conxunto de todas as solicitudes efectuadas ou concedidas para un mesmo proxecto.
-Declaración responsable de non estar incurso en ningún dos supostos previstos para a obtención de axudas no artigo 10 da vixente Lei 9/2007, do 13 de xuño (DOG nº 121, do 25 de xuño), de subvencións de Galicia.
Todos os documentos deberán ser orixinais ou copias cotexadas, en versión galega ou castelá.
Vistas todas as solicitudes, se algunha non reunise os requisitos exixidos por esta convocatoria, requirirase o interesado para que, nun prazo de dez días, emende a falta ou xunte os documentos preceptivos, con indicación de que se non o fai, se terá por desistido da súa petición de bolsa e arquivarase o seu expediente.
Sétima.-Comisión de selección.
A avaliación dos proxectos e dos méritos alegados e acreditados polos solicitantes así como a selección dos candidatos levaraa a cabo unha comisión presidida polo coordinador científico do Centro Ramón Piñeiro para a Investigación en Humanidades e composta por tres vogais, que serán persoal do centro, propostos polo coordinador científico e nomeados polo secretario xeral de Política Lingüística. Actuará de secretario da comisión o secretario do Centro Ramón Piñeiro para a Investigación en Humanidades. Esta comisión poderá solicitar informes previos sobre as solicitudes presentadas aos directores dos proxectos de investigación implicados.
Se por calquera circunstancia, no momento en que a comisión de selección teña que examinar solicitudes, algún ou algunha dos seus compoñentes non puidesen asistir, será substituído/a pola persoa que para os efectos se nomee. O dito nomeamento deberá recaer noutra persoa do Centro Ramón Piñeiro.
A comisión non valorará aqueles méritos alegados polos solicitantes que non estean acreditados documentalmente.
O presidente da comisión elevará informe sobre os candidatos e candidatas seleccionados e suplentes, se é o caso, para a súa proposta ao secretario xeral de Política Lingüística, quen resolverá, segundo o disposto no artigo 3, letra c), da Orde do 22 de abril de 2010 (DOG nº 78, do 27 de abril), de delegación de competencias nos órganos superiores e periféricos da Consellería de Educación e Ordenación Universitaria (DOG nº 78, do 27 de abril). A resolución publicarase no Diario Oficial de Galicia.
Oitava.-Criterios xerais de selección.
Para a valoración das solicitudes terase en conta o seguinte baremo:
1. Expediente académico: ata un máximo de 2 puntos.
As notas medias do expediente académico persoal serán calculadas de acordo co baremo establecido na resolución da Consellería de Educación e Ordenación Universitaria do 15 de marzo de 2005, DOG do 23 de marzo:
Matrícula de honra: 2 puntos.
Sobresaliente: 1 punto.
Notable: 0,5puntos.
Aprobado: 0,25 puntos.
Suspenso: 0 puntos.
2. Por publicacións (número de artigos publicados en revistas científicas) e cursos relacionados coa investigación á cal opta: ata un máximo de 4 puntos.
3. Avaliación do proxecto presentado: ata un máximo de 4 puntos.
Para a valoración do proxecto terase en conta:
-Interese e transcendencia do proxecto de investigación na formación do/a candidato/a e para a promoción da lingua, da literatura e da identidade de Galicia.
-Estruturación do plan de traballo.
-Viabilidade do proxecto presentado en relación cos obxectivos dos proxectos presentados no anexo I.
-Terase en conta, de acordo co establecido no artigo 20.2º.1 da Lei 9/2007, do 13 de xuño, de subvencións de Galicia, relativo á utilización da lingua galega na realización de actividades ou condutas para as que se solicita a axuda.
En caso de empate, terase en conta o interese do proxecto do candidato ou candidata, o currículo e, complementariamente, o expediente académico.
Novena.-Resolución e publicación.
1. Efectuada a selección pola comisión, esta elevará un informe-proposta ao secretario xeral de Política Lingüística, quen emitirá resolución, segundo o disposto no artigo 3º, punto c) da Orde do 22 de abril de 2010 (DOG nº 78, do 27 de abril), de delegación de competencias nos órganos superiores e periféricos da Consellería de Educación e Ordenación Universitaria (DOG nº 78, do 27 de abril), en que constará a relación das bolsas concedidas, cos suplentes, se os houbese, e os denegados coas causas de denegación, así como os demais previstos no artigo 34 do regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro.
2. A resolución de concesión das bolsas publicarase no Diario Oficial de Galicia e nas páxinas web do Centro Ramón Piñeiro (
http://www.cirp.es
) e da Secretaría Xeral de Política Lingüística (http://www.xunta.es/linguagalega/) mediante relación nominal dos/as beneficiarios/as e suplentes pola cal se entenderán notificados para todos os efectos os/as beneficiarios/as.
3. Contra esta orde, que esgota a vía administrativa, os/as interesados/as poderán interpoñer recurso potestativo de reposición ante o secretario xeral de Política Lingüística no prazo dun mes a partir do día seguinte ao da publicación da resolución no Diario Oficial de Galicia, segundo o disposto no artigo 3, letra c), da Orde do 22 de abril de 2010, de delegación de competencias nos órganos superiores e periféricos da Consellería de Educación e Ordenación Universitaria (DOG nº 78, do 27 de abril), e segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contenciosa-administrativa (BOE nº 167, do 14 de xullo).
4. O prazo máximo para resolver as solicitudes correspondentes ás accións especificadas nesta orde será de seis meses, contados a partir da súa publicación no Diario Oficial de Galicia. O vencemento do prazo máximo sen que sexa notificada a resolución lexitima os interesados para entender desestimada por silencio administrativo a concesión da subvención.
5. Os/as solicitantes excluídos/as terán un prazo de dous meses a partir da publicación da concesión das bolsas no Diario Oficial de Galicia para recuperar a documentación presentada.
Décima.-Aceptación das bolsas.
O bolseiro/a comprométese a cumprir todas as condicións recollidas nesta orde e remitir ao Centro Ramón Piñeiro para a Investigación en Humanidades, no prazo de 15 días contados desde a data de recepción da notificación de concesión, a aceptación ou renuncia á bolsa.
Transcorrido este prazo sen que achegue a citada documentación, considérase que o/a interesado/a decae no seu dereito.
As renuncias que se produzan serán substituídas de acordo coa lista de suplentes que se estableza na citada resolución.
Décimo primeira.-Incompatibilidades, obrigas e cumprimento dos/as bolseiros/as.
1. Estas bolsas son incompatibles con outras bolsas ou axudas financiadas con fondos públicos ou privados para o mesmo fin.
2. Os bolseiros están obrigados a:
a) Realizar as actividades previstas nos programas de formación e cumprir os obxectivos destes con aproveitamento.
b) Comunicar ao Centro Ramón Piñeiro para a Investigación en Humanidades a causa que determine a incompatibilidade dentro das 24 horas seguintes ao momento en que teña coñecemento da concorrencia desta e, dentro dos tres días naturais seguintes, deberá notificar por escrito a renuncia á bolsa xunto coa documentación xustificativa das actividades de formación realizadas durante o período anterior á renuncia (declaración responsable do conxunto de bolsas concedidas e informe do director do proxecto en relación coas actividades de formación realizadas).
c) Facer constar na produción escrita derivada do traballo realizado como bolseiro/a a expresión: «Co apoio do Centro Ramón Piñeiro para a Investigación en Humanidades da Secretaría Xeral de Política Lingüística da Consellería de Educación e Ordenación Universitaria da Xunta de Galicia».
d) Facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control de destino das bolsas, así como as demais que deriven do artigo 45 da Lei 9/2007, do 13 de xuño, de subvencións de Galicia.
3. O incumprimento por parte do bolseiro ou bolseira dalgunha das condicións recollidas nesta orde e demais normas aplicables, poderá constituír causa determinante de revogación da axuda e do reintegro total ou parcial polo/a beneficiario/a das cantidades percibidas xunto cos xuros de demora que lle puidesen corresponder en cada caso, en aplicación do disposto no artigo 33 e seguintes da Lei 9/2007, do 13 de xuño, de subvencións de Galicia (DOG nº121, do 25 de xuño); no Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia (DOG nº 20, do 29 de xaneiro).
Disposicións adicionais
Primeira.-A presentación da solicitude da bolsa comportará a autorización á Secretaría Xeral de Política Lingüística para:
a) Facer públicos os rexistros regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, dos orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas así como as sancións impostas, cando proceda.
b) A reserva que o peticionario poida facer no sentido de non autorizar a obtención de datos ou a publicación dos datos nos rexistros que, en todo caso, terá que se expresar, poderá dar lugar á exclusión do proceso de participación para obter a axuda ou subvención ou, noutro caso, á revogación do acto de outorgamento e, se procede, ao reintegro do importe concedido.
c) De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, e co disposto no artigo 15.2ºc) da Lei 9/2007, do 13 de xuño, de subvencións de Galicia, a Secretaría Xeral de Política Lingüística publicará na súa páxina web oficial a relación de beneficiarios/as e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión segundo prevé o artigo 17.4º da Lei 9/2007, do 13 de xuño, de subvencións de Galicia.
Terceira.-A concesión das bolsas reguladas nesta orde terá como límite global o crédito asignado nos orzamentos para este fin.
Disposicións derradeiras
Primeira.-Facúltase o titular da Secretaría Xeral de Política Lingüística para adoptar os actos e medidas necesarios para a aplicación desta orde, así como para resolvela con base na disposición adicional da Orde do 22 de abril de 2010 de delegación de competencias nos órganos superiores e periféricos da Consellería de Educación e Ordenación Universitaria (Orde do 22 de abril de 2010, DOG nº 78, do 27 de abril).
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 10 de xuño de 2010.
Jesús Vázquez Abad
Conselleiro de Educación e Ordenación Universitaria
ANEXO I
-Fraseoloxía galega.
-Identidade galega.
-Dicionarios de literatura.
-Informes de literatura galega.
-Bibliografía da literatura galega.
-Tradución automática.
-Bibliografía de lingüística galega (Bilega).
-Análise morfolóxica e sintáctica automática.
-Corpus de referencia do galego actual (Corga).
-Estudos de terminoloxía.
-Edicións facsimilares de revistas literarias e prensa da emigración galega.
-Síntese e recoñecemento de voz.
-Recuperación de textos literarios galegos.
-Literatura galega medieval.
-Corpus Documentale Latinum Gallaeciae (Codolga).
-Base de datos do Atlas Lingüístico
Ver referencia pdf "11400D005P020.PDF"